Badehotellet

Badehotellet er en dansk historisk-komedie-drama-serie fra 2013, som er skabt af Hanna Lundblad og Stig Thorsboe for TV 2. Serien havde premiere på TV 2 den 30. december 2013, og består indtil videre af ni sæsoner med 55 episoder á ca. 50 minutters varighed, mens en tiende og afsluttende sæson forventes at få premiere i 2024.

Serien følger hverdagen hos Andersens Badehotel i Skagen i Nordjylland fra 1928 og frem til 1946 (med tiende sæson), hvor velhavende familier fra København kommer og tilbringer deres somre. Serien følger både de ansatte og gæsterne på hotellet og deres indbyrdes forhold igennem historiske perioder såsom Wall Street-krakket og begyndelsen på 2. verdenskrig, hvor Danmark var besat. Medvirkende i serien er bl.a. Amalie Dollerup, Anne Louise Hassing, Lars Ranthe, Jens Jacob Tychsen, Anette Støvelbæk, Cecilie Stenspil og Birthe Neumann.

Serien er primært indspillet i studier ved Albertslund i Storkøbenhavn på Sjælland. Enkelte scener er dog indspillet ved Vesterhavet i Svinkløv, Slettestrand og Grønnestrand i Nordjylland.

Serien er blevet en enorm succes, og har opnået seertal på op mod 1,9 mio. personer, hvilket blandt de højeste blandt danske dramaserier. Serien har bl.a. vundet Billed-Bladets pris "Årets TV-program" ved deres prisuddeling hvert eneste år fra 2014-2021.

Handling 

Serien handler om Andersens lille badehotel og begynder i sommeren 1928.

Serien skildrer sommerens gang, hvor hotellets københavnske gæster vender op og ned på hverdagen for hotellets medarbejdere i gennem mange År .

Serien følger både de ansatte og gæsterne på hotellet og deres indbyrdes forhold.

Produktion 
Musikken til serien er skrevet af Halfdan E og Jeppe Kaas. Den er meget jazzinspireret og ifølge komponisterne "glad, lys og festlig".

Under optagelserne til sæson 6 blev produktionsholdet forsinket ved indspilningen af en scene ved Den tilsandede Kirke, da en stor gruppe krydstogtturister var på udflugt til stedet.

Til 8. sæson af serien blev optagelserne udskudt fra juni til august grundet landets nedlukning under Coronaviruspandemien.

Kostumerne til serien bliver produceret af fire skræddere, og det tager dem omkring 6 uger at fremstille kostumerne til én sæson.

Ifølge seriens manuskriptforfattere tager det omkring 9 måneder at skrive en sæson af serien, og et afsnit bliver skrevet på ca. 5 uger. Det tager 11 dages indspilninger at filme ét afsnit.

Optagelser 
Til selve badehotellet var det ikke muligt at benytte et eksisterende hotel, da de alle ligger i tætbebyggede sommerhusområder, med undtagelse af Svinkløv Badehotel, der dog var så travlt optaget, at det heller ikke kunne bruges til indspilningerne. Hotellet blev i stedet opført i fuld størrelse med både interiør og eksteriør på Risbystudierne i Albertslund, hvor alle relevante scener er optaget. Man opførte stueetagen og to af karnapperne. Der er brugt CGI til at indsætte baggrunde af Vesterhavet, strand osv. i scenerne. Der bliver anvendt over 200 lamper til at oplyse udendørsscenerne for at give den rigtige illusion af solens stråler. Det tog 15 håndværkere tre måneder at opføre.

En del af de udendørs scener er optaget ved Vesterhavet i Nordjylland ved Svinkløv Klitplantage, Slettestrand og Jammerbugten.

Til udendørsbilleder af Grev Ditmars gods Frijsenholm gods bruger man Gisselfeld slot

Mortens gård, der senere bliver købt af Fies far, blev optaget på Frilandsmuseet i Kgs. Lyngby. Udendørs scenerne til Mortens rederi "Skagerrak rederi" i Aalborg er optaget i Den Gamle By i Aarhus, hvor Schous Sæbehus bruges til bygningen.

Scenerne, hvor Morten mødes med den svenske spritsmugler, blev optaget på Vinstue 90 på Frederiksberg.

En scene hvor Weyse spiller klaver under en biografforestilling blev optaget Reprise Teatret i Holte.

Øvrige lokationer brugt til optagelserne er Bandholm Station på Lolland og Den tilsandede kirke ved Skagen.

Serieoversigt

Karakterer

Faste karakterer

Øvrige medvirkende

Modtagelse og seertal 
Serien blev særdeles kritisk modtaget af de fleste anmeldere, der generelt kritiserede den for at være kedelig og mangle dybde og skuespillerne for at overspille deres roller. Både Politiken, Jyllands-Posten og Berlingske gav seriens første afsnit tre stjerner, mens B.T. kun gav to stjerner.

Serien blev dog godt modtaget af seerne, således blev første sæson set af gennemsnitligt 1.518.000 seere. Serien er dermed den mest sete TV 2-serie siden Strisser på Samsø.

Badehotellet har også været sendt i Sverige, Norge og Finland, hvor serien også har været en succes.

Første afsnit af anden sæson modtog kun to ud af seks hjerter af Politikens anmelder og endte med fire i Berlingske Tidende. men over 1,3 millioner seere fulgte med i dette afsnit.Sæsonen sluttede på en gennemsnitsligt seervurdering på 4,5. Den næsthøjeste vurdering af et fiktionsprogram i førstesending nogensinde.

Første afsnit af syvende sæson modtog fem hjerter af Politikens anmelder og blev gentaget ved sæsonens afslutning, hvor serien blev kaldt: "Den sandeste komedie, der er lavet om det danske sind".

Andet afsnit af tredje sæson havde et seertal på 1.621.000, hvilket er det højeste seertal for en TV 2-dramaserie siden Strisser på Samsø i 1997.

Gennemsnitlige seertal

Priser og nomineringer 

Billed-Bladets TV-guld

Svendprisen

Robertprisen

I populærkulturen 
I 2018 udkom en kogebog med opskrifter fra serien kaldet Badehotellets Kogebog. Den er skrevet af madhistorikeren Bettina Buhl.

Referencer

Eksterne henvisninger 
 
 
 Forfatterne løfter sløret: Det sker i Badehotellet i år tv2.dk 12. januar 2015

 
Komedieserier fra Danmark
TV 2-serier
Danske tv-serier fra 2010'erne
Danske tv-serier fra 2020'erne
Dramaserier fra Danmark